b"\n_START_ARTICLE_\nAudi\xc3\xa8ncia Nacional\n_START_SECTION_\nOrigen\n_START_PARAGRAPH_\nL'1 de mar\xc3\xa7 de 1940 es va dictar a Espanya la Llei per a la Repressi\xc3\xb3 de la Ma\xc3\xa7oneria i el Comunisme. Per a dur-la a terme es va fundar el Tribunal Especial de Repressi\xc3\xb3 de la Ma\xc3\xa7oneria i del Comunisme. Entre 1940 i 1964 va conduir m\xc3\xa9s de 60.000 processos. El tribunal fou suprimit el 8 de febrer de 1964, i gran part de les seves funcions es van transferir al Tribunal d'Ordre P\xc3\xbablic creat el 2 de desembre de 1963. Conegut com a TOP, fou una inst\xc3\xa0ncia judicial especial existent en la fase final del franquisme. La seva missi\xc3\xb3 va ser la repressi\xc3\xb3 de les conductes que sota aquest r\xc3\xa8gim dictatorial eren considerades delictes pol\xc3\xadtics i garantir l'estabilitat del r\xc3\xa8gim franquista._NEWLINE_L'Audi\xc3\xa8ncia Nacional va ser creada per Reial decret llei el 4 de gener de 1977, el mateix dia en qu\xc3\xa8 es suprimia el Tribunal d'Ordre P\xc3\xbablic, vigent en els \xc3\xbaltims anys de la  dictadura franquista i en els primers anys de la  transici\xc3\xb3. Aix\xc3\xb2 ha portat a alguns autors a considerar a l'Audi\xc3\xa8ncia Nacional com a successora del TOP, \xc2\xabper jutjar delictes de terrorisme i altres d'\xc3\xa0mbit estatal\xc2\xbb, fet que ha estat negat per altres autors usant dos arguments fonamentalment: l'Audi\xc3\xa8ncia Nacional \xc3\xa9s independent de l'executiu i les seves compet\xc3\xa8ncies, en part relacionades amb delictes de terrorisme, en res afecten el relacionat amb l'exercici de drets fonamentals._NEWLINE_Durant bona part dels anys 80 i 90 del segle XX va gestionar diversos casos de la banda armada Euskadi Ta Askatasuna, i un cop cessada aquesta activitat, l'Audi\xc3\xa8ncia Nacional s'ha centrat en jutjar d'altres successos vinculats a moviments pol\xc3\xadtics com l'anarquisme, l'independentisme gallec o el catal\xc3\xa0. A data novembre de 2017, 311 presos bascos compleixen sent\xc3\xa8ncia signada a l'Audi\xc3\xa8ncia Nacional.\n_START_SECTION_\nComposici\xc3\xb3\n_START_PARAGRAPH_\nL'Audi\xc3\xa8ncia Nacional est\xc3\xa0 integrada per sis jutjats centrals d'instrucci\xc3\xb3 penal i quatre Sales: d'apel\xc2\xb7laci\xc3\xb3, penal, contenci\xc3\xb3s-administratiu i social. A m\xc3\xa9s, estan adscrits a l'Audi\xc3\xa8ncia Nacional 12 jutjats centrals contenciosos, un jutjat central penal i un Jutjat de Menors.\n_START_SECTION_\nSales\n_START_PARAGRAPH_\nLes Sales de l'Audi\xc3\xa8ncia Nacional s\xc3\xb3n les seg\xc3\xbcents:\n_START_SECTION_\nSala de lo Penal\n_START_PARAGRAPH_\nS'encarrega de delictes especialment rellevants com ara els comesos contra la Fam\xc3\xadlia Reial i els Alts Organismes de l'Estat i del Govern, la falsificaci\xc3\xb3 de moneda, el tr\xc3\xa0fic de drogues, els delictes comesos per bandes organitzades i els comesos fora del territori espanyol. Tamb\xc3\xa9 s'encarrega de procediments penals iniciats a l'estranger, dels procediments d'extradici\xc3\xb3 passiva i dels recursos interposats contra les resolucions dels Jutjats Centrals Penals, d'Instrucci\xc3\xb3 i de Menors.\n_START_SECTION_\nSala de lo contencioso-administrativo\n_START_PARAGRAPH_\nEs pronuncia sobre els recursos d'aquest tipus interposats contra disposicions i actes dels Ministres i els Secretaris d'Estat.\n_START_SECTION_\nSala de lo Social\n_START_PARAGRAPH_\nUbicada al Carrer Goya 14, s'encarrega dels processos d'impugnaci\xc3\xb3 de convenis col\xc2\xb7lectius d'\xc3\xa0mbit general i d'altres conflictes col\xc2\xb7lectius. Els magistrats s\xc3\xb3n Ricardo Bodas Martin, Ramon Gallo Llanos i Em\xc3\xadlia Ruiz-jarabo Quemada\n_START_SECTION_\nJutjats Centrals d'Instrucci\xc3\xb3\n_START_PARAGRAPH_\nDins de l'Audi\xc3\xa8ncia Nacional s'hi integren els Jutjats Centrals d'Instrucci\xc3\xb3, ubicats al Carrer Garc\xc3\xada Guti\xc3\xa9rrez, 1 que s'encarreguen d'instruir les causes que despr\xc3\xa9s seran jutjades a la Sala Penal; i els Jutjats Centrals Penals.\n_START_SECTION_\nPol\xc3\xa8miques\n_START_PARAGRAPH_\nAlgun autor ha defensat que l'exist\xc3\xa8ncia de l'Audi\xc3\xa8ncia Nacional era contr\xc3\xa0ria a la Constituci\xc3\xb3 Espanyola en contravenir el precepte de l'article 24.2 sobre el dret al jutge natural. Aquests autors entenen per tal un que tingui la seva seu al lloc de comissi\xc3\xb3 dels fets, i que per aix\xc3\xb2 l'Audi\xc3\xa8ncia Nacional seria contr\xc3\xa0ria a la Constituci\xc3\xb3. No obstant aix\xc3\xb2, el Tribunal Constitucional d'Espanya ha ent\xc3\xa8s que la seva exist\xc3\xa8ncia no contrav\xc3\xa9 la Constituci\xc3\xb3 Espanyola, ja que aquesta garanteix el dret a un jutge ordinari predeterminat per la llei, \xc3\xa9s a dir, que no es cre\xc3\xaf un tribunal espec\xc3\xadfic amb posterioritat al delicte, sin\xc3\xb3 que sigui un \xc3\xb2rgan previst per la llei i dotat de compet\xc3\xa8ncia amb anterioritat al fet que motiva l'actuaci\xc3\xb3 judicial. Ent\xc3\xa9n el Tribunal Constitucional que existeixen sup\xc3\xb2sits que, en relaci\xc3\xb3 amb la seva naturalesa, amb la mat\xc3\xa8ria sobre la qual versen, per l'amplitud de l'\xc3\xa0mbit territorial en qu\xc3\xa8 es produeixen, i per la seva transcend\xc3\xa8ncia per al conjunt de la societat, poden portar raonablement el legislador a fer que la instrucci\xc3\xb3 i l'enjudiciament d'aquests pugui dur-se a terme per un \xc3\xb2rgan judicial centralitzat, sense que amb aix\xc3\xb2 es contradigui l'art. 152.1 de la Constituci\xc3\xb3._NEWLINE_Les actuacions de l'Audi\xc3\xa8ncia Nacional en mat\xc3\xa8ria antiterrorista i pels delictes d'inj\xc3\xbaria a la Corona han generat diverses discrep\xc3\xa0ncies i algunes decisions pol\xc3\xa8miques. Destaquen el processament d'\xc3\x88ric Bertran, un adolescent que reclamava l'etiquetatge en catal\xc3\xa0 a les empreses mitjan\xc3\xa7ant correus electr\xc3\xb2nics, el tancament dels diaris bascos Egin i Egunkaria, i el segrest judicial del n\xc3\xbamero 1573 (juliol 2007) de la revista sat\xc3\xadrica El Jueves amb una il\xc2\xb7lustraci\xc3\xb3 a la portada que representava els pr\xc3\xadnceps d'Espanya Felip i Let\xc3\xadzia practicant el coit."